Luka 9 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Luka Ŋma 9:1-62\nAkɛ shiɛmɔ nitsumɔ lɛ he gbɛtsɔɔmɔi hã Mɛi Nyɔŋma Kɛ Enyɔ lɛ (1-6)\nHerode yiŋ futu lɛ yɛ Yesu hewɔ (7-9)\nYesu lɛ mɛi 5,000 (10-17)\nPetro hã ana mɔ ni ji Kristo lɛ (18-20)\nAgba Yesu gbele lɛ afɔ̃ shi (21, 22)\nNɔ ni feɔ mɛi anɔkwa kaselɔi (23-27)\nYesu tsakemɔ lɛ (28-36)\nAtsa gbekɛ nuu ko ni yɔɔ daimonio (37-43a)\nAgba Yesu gbele lɛ afɔ̃ shi ekoŋŋ (43b-45)\nKaselɔi lɛ je ŋwane yɛ mɔ ni ji agbo fe fɛɛ he (46-48)\nMɔ fɛɛ mɔ ni eteee shi ewooo wɔ lɛ yɛ wɔgbɛfaŋ (49, 50)\nAkpoo Yesu yɛ Samariabii akrowa ko mli (51-56)\nBɔ ni anyiɛɔ Yesu sɛɛ (57-62)\n9 Kɛkɛ ni etsɛ Mɛi Nyɔŋma Kɛ Enyɔ lɛ kɛkpe ni ehã amɛ hewalɛ kɛ hegbɛ koni amɛkɛye daimonioi+ lɛ fɛɛ anɔ, ni amɛkɛtsa helai hu.+ 2 Ni etsu amɛ koni amɛyashiɛ Nyɔŋmɔ Maŋtsɛyeli lɛ ni amɛtsa helai, 3 ni ekɛɛ amɛ akɛ: “Nyɛkahiɛa nɔ ko kɛhã gbɛfãa lɛ, dɛhiɛmɔtso jio, niyenii kotoku jio, blodo jio, shika* jio; ni nyɛkakɔlɔa atadei enyɔ hu.*+ 4 Shi he fɛɛ he ni nyɛbaabote shĩa ko mli yɛ lɛ, nyɛhia jɛmɛ ni nyɛjɛa jɛmɛ nyɛshia kɛyaa.+ 5 Ni he fɛɛ he ni mɛi hereee nyɛ yɛ lɛ, kɛ́ nyɛmiishi nakai maŋ lɛ mli lɛ, nyɛkpokpoa nyɛnaji ahe mulu lɛ nyɛshwiea* koni no afee odase eshi amɛ.”+ 6 Kɛkɛ ni amɛyiŋ amɛtee ni amɛyakpa shikpɔŋkuku lɛ mli fɛɛ, kɛjɛ akrowa kome mli kɛtee akrowa kroko mli, ni amɛjaje sane kpakpa lɛ ni amɛtsa mɛi yɛ he fɛɛ he.+ 7 Agbɛnɛ Herode,* ni ji kpokpaa nɔyelɔ* lɛ, nu nibii ni yaa nɔ lɛ fɛɛ, ni eyiŋ futu lɛ naakpa ejaakɛ mɛi komɛi miikɛɛ akɛ atee Yohane shi kɛjɛ gbohii ateŋ,+ 8 shi mɛi krokomɛi miikɛɛ akɛ Elia ejie ehe kpo, ni mɛi krokomɛi hu miikɛɛ akɛ blema gbalɔi lɛ ateŋ mɔ kome ete shi.+ 9 Herode kɛɛ akɛ: “Yohane lɛ, mifo eyitso.+ No hewɔ lɛ, namɔ ji mɔ ni minuɔ nɛkɛ saji yɛ ehe nɛɛ?” No hewɔ lɛ, eetao ni ena lɛ.+ 10 Be ni bɔfoi lɛ ku amɛsɛɛ lɛ, amɛbabɔ Yesu nibii fɛɛ ni amɛfee lɛ.+ Ni eŋɔ amɛ ni ekɛ amɛ pɛ yahɔ he ko yɛ maŋ ni atsɛɔ lɛ Betsaida lɛ mli.+ 11 Shi be ni mɛi lɛ ná amɛle lɛ, amɛtiu lɛ. Ni ehere amɛ hiɛmɛɛ ni ebɔi Nyɔŋmɔ Maŋtsɛyeli lɛ he wiemɔ kɛ amɛ tsɔɔmɔ, ni etsa amɛteŋ mɛi ni tsamɔ he ehia amɛ lɛ.+ 12 No mli lɛ, je miina. Agbɛnɛ, Mɛi Nyɔŋma Kɛ Enyɔ lɛ tsi amɛbɛŋkɛ lɛ ni amɛkɛɛ lɛ akɛ: “Wo mɛi lɛ gbɛ koni amɛya akrowai kɛ hei ni etse amɛhe banee ni jwere wɔhewɔ lɛ amli ni amɛyatao wɔɔhei kɛ niyenii, ejaakɛ he ni wɔyɔɔ nɛɛ etse ehe banee.”+ 13 Shi ekɛɛ amɛ akɛ: “Nyɛ nyɛhãa amɛ nɔ ko amɛyea.”+ Amɛkɛɛ akɛ: “Wɔbɛ nɔ ko fe blodoi enumɔ kɛ ŋshɔŋ loi enyɔ, ja ekolɛ wɔ diɛŋtsɛ wɔtee wɔyahé niyenii wɔhã mɛi nɛɛ fɛɛ.” 14 Anɔkwa, amɛyi aaafee hii 5,000. Shi ekɛɛ ekaselɔi lɛ akɛ: “Nyɛhãa amɛtaraa shi kuikui aaafee mɛi 50 naa.” 15 Ni amɛfee nakai, ni amɛhã amɛ fɛɛ amɛtara shi. 16 Ni ekɔlɔ blodoi enumɔ kɛ loi enyɔ lɛ, ni ekwɛ ŋwɛi, ni ejɔɔ nɔ. Ni ekumɔ mli ni ekɛhã kaselɔi lɛ koni amɛkɛmamɔ mɛi lɛ ahiɛ. 17 No hewɔ lɛ, amɛ fɛɛ amɛye ni amɛtɔrɔ, ni amɛkɔlɔ blodo kukuji ni shwɛ lɛ, kɛntɛŋi 12.+ 18 Sɛɛ mli be ni ekome too esɔleɔ lɛ, kaselɔi lɛ ba eŋɔɔ, ni ebi amɛ akɛ: “Namɔ mɛi kɛɔ akɛ miji?”+ 19 Amɛhere nɔ amɛkɛɛ: “Yohane Baptisilɔ lɛ, shi mɛi komɛi kɛɔ akɛ Elia, ni mɛi krokomɛi hu kɛɔ akɛ blema gbalɔi lɛ ateŋ mɔ kome ete shi.”+ 20 Kɛkɛ ni ekɛɛ amɛ akɛ: “Shi nyɛ lɛ, namɔ nyɛkɛɔ akɛ miji?” Petro hã hetoo akɛ: “Kristo lɛ, mɔ ni Nyɔŋmɔ etsu lɛ lɛ.”+ 21 Kɛkɛ ni efã amɛ kɛ hiɛdɔɔ akɛ amɛkakɛɛ mɔ ko mɔ ko sane nɛɛ,+ 22 shi ekɛɛ: “Esa akɛ gbɔmɔ Bi lɛ ana nɔ babaoo ni onukpai lɛ, kɛ osɔfoi hiɛnaanɔbii lɛ, kɛ woloŋmalɔi lɛ akpoo lɛ ni agbe lɛ,+ ni yɛ gbi ni ji etɛ lɛ nɔ lɛ, abaatee lɛ shi.”+ 23 Kɛkɛ ni etsa nɔ ekɛɛ mɛi lɛ fɛɛ akɛ: “Kɛ́ mɔ ko miisumɔ akɛ enyiɛ misɛɛ lɛ, ekwa ehe,+ ni ewó epiŋmɔ tso* lɛ gbi fɛɛ gbi, ni eya nɔ enyiɛ misɛɛ.+ 24 Ejaakɛ mɔ fɛɛ mɔ ni miisumɔ akɛ ebaa ewala* yi lɛ, ebaaje edɛŋ, shi mɔ fɛɛ mɔ ni ewala* jeɔ edɛŋ yɛ mihewɔ lɛ, ebaabaa yi.+ 25 Anɔkwa, mɛɛ nɔ kpakpa gbɔmɔ baaná kɛ́ enine shɛ jeŋ muu lɛ fɛɛ nɔ shi ewala je edɛŋ loo ekpãtã ewala hiɛ?+ 26 Ejaakɛ mɔ fɛɛ mɔ ni mi kɛ miwiemɔi lɛ ahe feɔ lɛ hiɛgbele lɛ, lɛ hu ehe baafee gbɔmɔ Bi lɛ hiɛgbele be ni eba yɛ lɛ diɛŋtsɛ enunyam lɛ kɛ e-Tsɛ nɔ lɛ kɛ bɔfoi krɔŋkrɔŋi lɛ anɔ lɛ mli lɛ.+ 27 Shi miikɛɛ nyɛ anɔkwale akɛ, mɛi komɛi yɛ mɛi ni damɔ biɛ nɛɛ ateŋ ni amɛsaŋ amɛnaa gbele kɔkɔɔkɔ kɛyashi amɛbaana Nyɔŋmɔ Maŋtsɛyeli lɛ dã.”+ 28 Anɔkwa, be ni ewie wiemɔi nɛɛ sɛɛ aaafee gbii kpaanyɔ lɛ, ekɛ Petro, kɛ Yohane, kɛ Yakobo fata ehe ni amɛkwɔ kɛtee gɔŋ lɛ nɔ koni eyasɔle.+ 29 Ni be ni esɔleɔ lɛ, ehiɛ su tsake ni etadei lɛ yɛ futafuta ni amɛkpɛlɛ kaŋkaŋ. 30 Ni naa! no mli lɛ hii enyɔ kɛ lɛ miigba sane; amɛji Mose kɛ Elia. 31 Mɛi nɛɛ pue kɛ anunyam ni amɛbɔi eshimɔ kɛyaa ni eeba ebawo lɛ obɔ yɛ Yerusalem lɛ he wiemɔ.+ 32 No mli lɛ Petro kɛ mɛi ni fata ehe lɛ ewɔ, shi be ni amɛhiɛ tsɛ̃ kwraa lɛ, amɛna enunyam+ lɛ kɛ hii enyɔ ni kɛ lɛ damɔ shi lɛ. 33 Ni be ni mɛi nɛɛ shiɔ lɛ amɛyaa lɛ, Petro kɛɛ Yesu akɛ: “Tsɔɔlɔ, ehi hã wɔ akɛ wɔyɛ biɛ. No hewɔ lɛ, hã wɔfee mama tsũi etɛ, onɔ ekome, Mose nɔ ekome, kɛ Elia hu nɔ ekome.” Shi eleee nɔ ni ewieɔ lɛ. 34 Shi be ni ewieɔ nibii nɛɛ, atatu ko pue ni ebɔi amɛnɔ haa. Be ni amɛbote atatu lɛ mli lɛ, amɛshe gbeyei. 35 Kɛkɛ ni gbee ko+ jɛ atatu lɛ mli kɛɛ: “Mɔ nɛ ji mi-Bi, mɔ ni ahala lɛ lɛ.+ Nyɛboa lɛ toi.”+ 36 Be ni gbee lɛ gbɛɛ lɛ, Yesu kome too ana. Shi amɛfee dioo ni nakai gbii lɛ amli lɛ, amɛbɔɔɔ mɔ ko mɔ ko nibii ni amɛna lɛ eko eko he amaniɛ.+ 37 Enɔ jetsɛremɔ, be ni amɛjɛ gɔŋ lɛ nɔ amɛkpeleke shi lɛ, mɛi babaoo ko kɛ lɛ bakpe.+ 38 Ni naa! nuu ko bo kɛjɛ mɛi lɛ ateŋ ekɛɛ: “Tsɔɔlɔ, miikpa bo fai ni okwɛ mibinuu lɛ ejaakɛ mibi kome pɛ ji lɛ.+ 39 Ni naa! mumɔ ko ŋɔɔ lɛ, ni gbekɛ nuu lɛ bolɔɔ trukaa, ni mumɔ lɛ hãa eshɔ̃ɔ ni enaa kwɛ̃ɔ afui, ni epilaa lɛ, ni ewa dani eshiɔ lɛ. 40 Mikpa okaselɔi lɛ fai koni amɛfã lɛ, shi amɛnyɛɛɛ.” 41 Yesu here nɔ ekɛɛ: “Nyɛ yinɔbii ni bɛ hemɔkɛyeli ni bɛ nyɛŋɛlɛ nɔ,+ be enyiɛ kwraa mikɛ nyɛ baahi shi ni maná nyɛhe tsui kɛyashi? Okɛ obi lɛ aba biɛ.”+ 42 Shi be ni gbekɛ nuu lɛ baa po lɛ, daimonio lɛ wo lɛ etswa shi ni ehã eshɔ̃ waa. Shi Yesu kã mumɔ ni he tseee lɛ hiɛ, ni etsa gbekɛ nuu lɛ, ni ekɛ lɛ hã epapa ekoŋŋ. 43 Ni amɛ fɛɛ amɛhe jɔ̃ amɛhe yɛ Nyɔŋmɔ hewalɛ kpele lɛ hewɔ. Be ni amɛ fɛɛ amɛnaa ekpɛ amɛhe yɛ nibii fɛɛ ni efeɔ lɛ hewɔ lɛ, ekɛɛ ekaselɔi lɛ akɛ: 44 “Nyɛboa toi jogbaŋŋ ni nyɛkaia wiemɔi nɛɛ, ejaakɛ abaajie gbɔmɔ Bi lɛ awo gbɔmɛi adɛŋ.”+ 45 Shi amɛnuuu nɔ ni ekɛɔ lɛ shishi. Anɔkwa, akɛtee amɛ koni amɛkanu shishi, ni amɛmiishe gbeyei akɛ amɛbaabi lɛ wiemɔ nɛɛ he sane. 46 Kɛkɛ ni ŋwanejee ko bate shi yɛ amɛteŋ yɛ mɔ ni ji agbo fe fɛɛ yɛ amɛteŋ lɛ he.+ 47 Akɛni Yesu le amɛtsuiiaŋ susumɔi hewɔ lɛ, emɔ gbekɛ bibioo ko, ni ekɛ lɛ badamɔ emasɛi, 48 ni ekɛɛ amɛ akɛ: “Mɔ fɛɛ mɔ ni hereɔ gbekɛ bibioo nɛɛ yɛ migbɛ́i mli lɛ hereɔ mi hu; ni mɔ fɛɛ mɔ ni hereɔ mi lɛ, ehereɔ mɔ ni tsu mi lɛ hu.+ Ejaakɛ mɔ fɛɛ mɔ ni feɔ enii akɛ mɔ ni baa shi yɛ nyɛ fɛɛ nyɛteŋ lɛ, lɛ ji agbo.”+ 49 Yohane here nɔ ekɛɛ: “Tsɔɔlɔ, wɔna mɔ ko ni kɛ ogbɛ́i lɛ miifamɔ daimonioi, ni wɔbɔ mɔdɛŋ akɛ wɔtsĩ lɛ gbɛ ejaakɛ efataaa wɔ mɛi ni wɔnyiɛ osɛɛ lɛ ahe.”+ 50 Shi Yesu kɛɛ lɛ akɛ: “Nyɛkatsĩa lɛ gbɛ, ejaakɛ mɔ fɛɛ mɔ ni eteee shi ewooo nyɛ lɛ, eyɛ nyɛgbɛfaŋ.” 51 Be ni gbii ni abaaŋɔ lɛ kɛya ŋwɛi+ lɛ eshɛ etã lɛ,* etswa efai shi akɛ ebaaya Yerusalem. 52 No hewɔ lɛ, etsu mɛi kɛtsɔ ehiɛ. Ni amɛyiŋ amɛtee ni amɛyabote Samariabii akrowa ko mli, bɔ ni afee ni amɛyasaa nibii amɛto lɛ. 53 Shi amɛhereee lɛ+ ejaakɛ eŋmɔ eyiŋ kpɔ* akɛ ebaaya Yerusalem. 54 Be ni Yakobo kɛ Yohane,+ ni ji ekaselɔi lɛ na enɛ lɛ, amɛkɛɛ akɛ: “Nuŋtsɔ, ani oosumɔ ni wɔkɛɛ ni la ajɛ ŋwɛi abakpãtã amɛhiɛ?”+ 55 Shi etsɔ ehe ni ekã amɛhiɛ. 56 No hewɔ lɛ, amɛtee akrowa kroko mli. 57 Agbɛnɛ, be ni amɛnyiɛ gbɛ lɛ nɔ amɛyaa lɛ, mɔ ko kɛɛ lɛ akɛ: “He fɛɛ he ni obaaya lɛ, manyiɛ osɛɛ.” 58 Shi Yesu kɛɛ lɛ akɛ: “Osɔi yɛ bui, ni ŋwɛi loofɔji hu yɛ tsũi, shi gbɔmɔ Bi lɛ bɛ he ko ni ekɛ eyitso fɔ̃ɔ.”+ 59 Kɛkɛ ni ekɛɛ mɔ kroko akɛ: “Baatsɔ misɛɛnyiɛlɔ.” Nuu lɛ kɛɛ: “Nuŋtsɔ, ŋmɛɛ mi gbɛ ni maya mayafu mipapa dã.”+ 60 Shi ekɛɛ lɛ akɛ: “Hã gbohii+ lɛ afu amɛgbohii, shi bo lɛ yaa ni oyashiɛ Nyɔŋmɔ Maŋtsɛyeli lɛ yɛ he fɛɛ he.”+ 61 Ni mɔ kroko hu kɛɛ: “Nuŋtsɔ, manyiɛ osɛɛ, shi ŋmɛɛ mi gbɛ ni maya ni mikɛ mɛi ni yɔɔ mishĩa lɛ ayaye shɛɛ dã.” 62 Yesu kɛɛ lɛ akɛ: “Mɔ ni kɛ enine mɔɔ tsina kɔi mli ni ekuɔ ekuɛ ekwɛɔ nibii ni yɔɔ sɛɛ lɛ,+ esaaa Nyɔŋmɔ Maŋtsɛyeli lɛ.”+\n^ Loo “atade kroko kɛfataa nɔ ni nyɛwo lɛ he.”\n^ Greek sht. ŋm., “miihe ayi obɔ lɛ.”\n^ Greek sht. ŋm., “ehiɛ efee klalo.”